ועדת הכספים, כנסת 20, פרוטוקול מספר 516, 2016-11-28 11:00

משה גפני: אנחנו דנים עכשיו בפיצויים ובשיקום לנפגעי ולנזקי השריפות.

משה גפני: עסקנו בוועדת הכספים באירועים דומים - השריפה ביערות הכרמל, המלחמה בצוק איתן.

משה גפני: יש הבדלים בין השריפה ביערות הכרמל למה שאירע עכשיו.

משה גפני: השריפה ביערות הכרמל הייתה אירוע קשה מבחינת הפגיעה בחיי אדם.

משה גפני: הדיונים אז היו מסוג שונה.

משה גפני: לא היו אז מטוסי כיבוי, היה חסר תקציבי בכל הנושא של השירותים שצריכים היו להינתן.

משה גפני: היום אנחנו במצב שונה מבחינת העניין הזה, לכן אני משבח את משרד האוצר, את רשות המסים ואנשיה שעסקו בעניין ככל הניתן.

משה גפני: הבירוקרטיה לא פשוטה, צריך להתגבר עליה.

משה גפני: אנחנו מדברים על אירוע בקנה מידה לאומי - שריפות שהיו עכב חבלות, שריפות שהיו עכב רשלנות, שריפות שהיו בכל מיני סיטואציות שאי אפשר להיכנס אליהן.

משה גפני: מדינה מתוקנת, שהיא לא סדום ועמורה, עושה קריטריונים למי נותנים ולמי לא נותנים.

משה גפני: אני מברך את שר האוצר שאמר שנותנים 2500 שקל למי שביתו נהרס, נחרב, נשרף.

משה גפני: שנדע מראש, אין לנו מעמד.

משה גפני: ועדת הכספים היא לא גוף מבצע, אבל ועדת הכספים, כפי שהיה בעבר, תיתן לעניין הזה רוח גבית.

משה גפני: היא תיתן רוח גבית למשרד האוצר ולמשרדים האחרים שעוסקים בעניין הזה.

משה גפני: אני אבקש התייחסות מנציגי המשרד שנמצאים כאן.

משה גפני: נמצא מנכ"ל משרד האוצר, נמצא מנהל רשות המיסים, נמצאים אנשים שעוסקים בעניין הזה.

משה גפני: אני מבקש שנקבל החלטה ברוח המפקד, כמו ששר האוצר אמר, שהאירוע של מה שהיה במהלך הימים האחרונים עם השריפות בכל הארץ - כולם ייחשבו באופן כזה שלא תהיה אפליה.

משה גפני: זה או נזקי פגעי טבע, או נזקי חבלה.

משה גפני: כולם צריכים לקבל את אותו דבר.

משה גפני: זה מקל על העניין, זה לא מכניס את המדינה לסחרחורת כזאת שאף אחד מבחינה מוסרית לא יוכל להצדיק את זה.

משה גפני: אנחנו נבקש לקבל החלטה בעניין הזה.

משה גפני: אנחנו נצטרך לבקש, אם אכן ההחלטה הזאת תתקבל, להתגבר על הבירוקרטיה.

משה גפני: אנחנו נעקוב אחרי העניין הזה, זה התפקיד שלנו.

משה גפני: אני מבקש ממנכ"ל משרד האוצר לומר מה עמדת המשרד.

<שי באב"ד: משפרצו הדליקות ביום רביעי נכנסנו למתכונת חירום.

<שי באב"ד: ביום חמישי התכנס פורום חירום שכלל את רוב הנהלת משרד האוצר: מנהל רשות המיסים, הממונה על שוק ההון, ראש אגף התקציבים, החשבת הכללית, הממונה על השכר, וכן את מנכ"ל משרד הפנים, מנכ"ל בט"פ, רח"ל, המל"ל וסמנכ"ל במשרד ראש הממשלה, על מנת לרכז את כל משרדי הממשלה השונים ולראות איך נותנים מענה.

<שי באב"ד: המענה התחלק לשני מעגלים שונים.

<שי באב"ד: המעגל הראשוני היה לטפל בכל אותם אזרחים שפונו, בכל אותם אלה שהבית שלהם נשרף ולא היה להם לאן ללכת.

<שי באב"ד: המעגל השני היה לתגבר בכל מה שניתן את כל הכוחות - כבאות, כוחות ההצלה השונים, בתי החולים ובתי האבות שפונו, כוחות המשטרה.

<שי באב"ד: ההנחיה של שר האוצר הייתה פשוטה: לא חוסמים עכשיו שום דבר, אם הכבאות צריכה תוספת, היא תקבל את התוספת, ואכן הכבאות השתמשו בתוספות שהבט"פ פתח להם באופן מלא.

<שי באב"ד: אם עכשיו מפנים בתי חולים ויש לזה עלויות, אם מפנים אוכלוסייה ויש לזה עלויות, כל העלויות מכוסות באופן מלא.

<שי באב"ד: זה ירד דרך משרד הפנים לרשות, וזה ירד דרך בט"פ למנגנוני ההצלה השונים.

<שי באב"ד: כך באמת נעשה.

<שי באב"ד: קיימנו ישיבת חירום נוספת עם אותו פורום במוצאי שבת בחמ"ל האירוע בחיפה.

<שי באב"ד: במסגרת הפורום הזה דווח מול כלל הגורמים אם יש חסמים כלשהם.

<שי באב"ד: במעגל הראשון התבשרנו לטובה שלא היו חסמים.

<שי באב"ד: בואו נדבר רגע על הנושא של האזרחים.

<שי באב"ד: אצל האזרחים יש 2 מעגלים.

<שי באב"ד: יש את המעגל הראשון, שזה אותו אזרח שנשרף לו הבית ואין לו לאן ללכת.

<שי באב"ד: אותם אזרחים הגיעו לעירייה, קיבלו מענה מלא מהעירייה.

<שי באב"ד: הם הופנו לבתי מלון, למלוניות, למרכזי קליטה.

<שי באב"ד: לא נשארו אזרחים ברחוב.

<שי באב"ד: רוב האזרחים שפונו חזרו הביתה.

<שי באב"ד: אלה שלא חזרו הביתה הלכו למשפחות ולחברים.

<שי באב"ד: קיבלתי הבוקר דיווח שבחיפה נמצאים כ-200,250 אנשים שעדיין נמצאים במלונות.

<שי באב"ד: הם ביקשו הארכה, כי כרגע אין להם לאן לחזור.

<שי באב"ד: אנחנו אפשרנו את הארכה הזאת.

<שי באב"ד: הרשות היא זאת שמממנת ונותנת את זה.

<שי באב"ד: אנחנו כמשרד האוצר נעבוד כ-backing לתת את המענה לזה.

<שי באב"ד: הרשויות קיבלו הנחיה לטפל, לפנות את האזרחים למלונית, לבית מלון או למרכז הארחה כזה או אחר.

<שי באב"ד: במוצאי שבת התקבלה החלטה נוספת על ידי שר האוצר ופורום מטה החירום: לאותם אזרחים שמהנדס העיר קבע שהם לא יכולים לחזור למקום המגורים שלהם, אם בגלל שזה מסוכן, אם בגלל שהבית שלהם נשרף כליל, יינתן מענק של 2500 שקל לנפש.

<שי באב"ד: הרשימות של אותם אנשים נאספות כרגע על ידי העיריות.

<שי באב"ד: אני משער שממחר המועצות ישחררו את השיקים וישלמו לאותם אזרחים.

<שי באב"ד: המענה הזה הוא מענה ראשוני, הוא לא תחליף לבית שנשרף, הוא לא תחליף לתכולה.

<שי באב"ד: הוא איזה שהוא מענה ראשוני שכרגע ניתן לאזרחים.

<שי באב"ד: אם אין לו בגדים, אם אין לו מצרכים בסיסיים, אם אין לו טיטולים, אם אין לו אוכל, הוא מקבל את אותו מענה בסיסי.

<שי באב"ד: גם הפינוי וגם המענק של 2500 שקל ניתן לכל האזרחים, ללא קשר אם זה נעשה על רקע לאומני, ללא קשר אם אותו אזרח מבוטח או לא.

<שי באב"ד: ההנחיה ששר האוצר נתן זה שדואגים לאזרחים.

<שי באב"ד: פעם אחת דואגים להם בפינוי, פעם שנייה דואגים להם במענה הראשוני של המענק.

<שי באב"ד: זה במסגרת המעגל הראשון.

<שי באב"ד: במסגרת המעגל השני היו לא מעט דיונים.

<שי באב"ד: יש עכשיו את המצב שבו הבית נשרף כליל.

<שי באב"ד: נשאלת השאלה: מה עושים עכשיו.

<שי באב"ד: זה התחלק לשני חלקים.

<שי באב"ד: פעם ראשונה קיבלנו החלטה, אחרי שדיברנו עם ניצב מני יצחקי, ראש אגף חקירות במשטרה, וקיבלנו ממנו עדכונים לאורך סוף השבוע שאנחנו נמצאים בסיטואציה שבה מרבית ההצתות או חלק גדול מההצתות נעשו על רקע לאומני.

<שי באב"ד: משכך, התקבלה החלטה על ידי מנהל רשות המיסים ומס רכוש לפתוח את קרן מס רכוש.

<שי באב"ד: התקבלה החלטה להוציא את כל השמאים לשטח על מנת לתת מענה מלא לאזרחים המבוטחים, לאזרחים הלא מבוטחים.

<שי באב"ד: השמאים יצאו מיום ראשון בבוקר לשטח.

משה גפני: לא בודקים אם זו הייתה הצתה?

<שי באב"ד: אין בדיקה כזאת לגבי השמאים שיוצאים לשטח.

<שי באב"ד: הם יוצאים לשטח, הם בודקים, הם עושים הערכות נזק.

<שי באב"ד: יצא אתמול מכתב ממנהל המיסים ומדורית, הממונה על הביטוח, שמנחה את חברות הביטוח להוציא את השמאים.

<שי באב"ד: מאחר ואין עוד החלטה ברורה שאכן כל הנזק הוא נזק על רקע לאומני, חברות הביטוח מחויבות מול המבוטחים.

<שי באב"ד: אנחנו רצינו שהאינטראקציה מול האזרח תהיה כמה שיותר רבה.

<שי באב"ד: המטרה ששר האוצר הגדיר זה שעד סוף השבוע הקרוב כלל המבנים שנפגעו יקבלו הערכות שמאות ראשוניות, שומות ראשוניות שייעשו, על מנת שנוכל לאמוד את הנזקים ונוכל להתחיל לפצות.

<שי באב"ד: אנחנו לא רוצים לגרור רגליים, אנחנו רוצים שכל המנגנונים ייתנו את המענה הזה כמה שיותר מהר, לכן יש שמאים מהצד של חברות הביטוח ומהצד של קרן מס רכוש.

<שי באב"ד: המטרה היא שנתחיל לטפל במעגל השני, שנתחיל לאמוד את הנזקים.

<שי באב"ד: השמאים שמגיעים מהשטח הם אלה שעושים את האינטראקציה מול האזרח, הם אלה שעונים לכל השאלות, הם אלה שמסבירים איך מגישים את התביעה, מה עושים, איך עושים.

<שי באב"ד: מולם האזרחים יעבדו.

<שי באב"ד: אלה שני המעגלים שאנחנו מטפלים.

<שי באב"ד: מטה החירום ימשיך לפעול.

<שי באב"ד: הוא כנראה ייפגש מחר בחיפה.

<שי באב"ד: במסגרת הבדיקה בחיפה, ניפגש עם אזרחים, נראה שהמענק משולם, נראה כמה שמאויות נעשו בשטח, נראה מה הפערים, איזה אזרחים נמצאים עדיין בבתי מלון, בבתי הארחה, הכל במטרה לנסות לתת את המענה המלא.

<שי באב"ד: שר האוצר הנחה.

<שי באב"ד: אנחנו לא רוצים לטרטר את האזרחים, אנחנו לא רוצים להניע אותם בכל נבכי הבירוקרטיה.

<שי באב"ד: את כל הדברים האלה נעשה אחר כך בבית.

<שי באב"ד: אנחנו מתמודדים עם זה במשרד האוצר בין אגף התקציבים לרשות המיסים ולממונה על שוק ההון.

<שי באב"ד: הממונה על השכר גם נתן הנחיה.

<שי באב"ד: לא תהיה כאן בעיה של כוננויות, שעות נוספות, תקנים כאלה ואחרים.

<שי באב"ד: כל מה שנצטרך לשחרר, נשחרר, גם כלקחים מהפעם הקודמת, מהשריפה בכרמל, במטרה לתת מענה מלא.

<שי באב"ד: ברור, לצערי הרב, שיהיו מקרים שיפלו בין הכיסאות, שיהיה את המקרה של האזרח שלא קיבל בדיוק את מה שהוא רצה באותו רגע.

<שי באב"ד: זה קורה.

<שי באב"ד: אנחנו ננסה לעשות הכל כדי למנוע את זה.

<שי באב"ד: המטה שמסונכרן בין משרד הפנים, משרד ראש הממשלה, מל"ל, רח"ל וכלל גורמי האוצר, עובד ביתר שאת על-מנת לאפשר את זה.

משה גפני: אדוני המנכ"ל, אני מודה לך ולשר על ההתגייסות המהירה.

משה גפני: אני מבין שהמענק פר נפש ילך דרך הרשויות המקומיות.

<שי באב"ד: הרשות תפצה פר נפש ב-2,500 שקל.

<שי באב"ד: זה יגיע מהרשות.

<שי באב"ד: אנחנו כמשרד האוצר נעביר את המקדמות, ניתן backing לזה.

<שי באב"ד: ככל שיתברר שאותם מקרים נגרמו כתוצאה מהצתה על רקע לאומני, הכסף יגיע ממס רכוש.

<שי באב"ד: ככל שיתברר שזה לא נעשה על רקע לאומני, הכסף לא יכול להגיע מקרן מס רכוש, ה-2500 שקל יבוא על חשבון האוצר.

<שי באב"ד: אנחנו מעריכים שלא מדובר בסכומים מאוד מאוד גדולים.

<שי באב"ד: זה יכול להגיע ל-20 מיליון, ל-30 מיליון במקרה הגרוע.

<שי באב"ד: אם נצטרך להתמודד עם זה, נתמודד עם זה.

<שי באב"ד: הערכות הראשוניות שקיבלנו מגורמי הביטחון הן שמרבית המקרים הם על רקע לאומני.

זהבה גלאון: זה לא מה שדווח.

אורלי לוי אבקסיס: לא דובר על 500 בתים שנשרפו כליל?

<שי באב"ד: לא מעניין אותי מה דווח ומה לא דווח.

<שי באב"ד: אני לא ניזון מכלי התקשורת, אני ניזון מכוחות הביטחון עצמם.

<שי באב"ד: אם ראש אגף החקירות במשטרה מדווח לי משהו אחד, מבחינתי זה הדיווח הקביל.

<שי באב"ד: אנחנו מחכים כרגע לאינדיקציה ולהצהרה מסודרת של השב"כ ושל משטרת ישראל, שיבואו ויגידו איזה מקומות זה על רקע לאומני, איזה מקומות הם לא.

<שי באב"ד: כל אותם מקומות שיהיו על רקע לאומני, בוודאי ובוודאי שקרן מס רכוש תפצה.

<שי באב"ד: בכל אותם מקומות שזה לא יהיה על רקע לאומני, אנחנו לא נדרוש את המקדמה חזרה מהאזרחים, ואותם אזרחים יקבלו את הכסף מחברות הביטוח.

<שי באב"ד: במקומות שהם לא על רקע לאומני והאזרח לא מבוטח - שם יהיה פער.

<שי באב"ד: אנחנו נצטרך לראות מה גודל הפער.

<שי באב"ד: שר האוצר, הממשלה והכנסת יצטרכו לראות מה עושים עם אותם אזרחים.

<שי באב"ד: כרגע אנחנו עוד לא שם, כי עוד לא קיבלנו הצהרה מלאה.

<שי באב"ד: אנחנו יודעים שמרבית המקרים הם על רקע לאומני, זו האינדיקציה שקיבלנו מכוחות הביטחון.

<משה אשר: מאתמול בבוקר פתחנו את הקווים, הוצאנו כמות יחסית גדולה של שמאים.

<משה אשר: אנחנו מוסיפים היום עוד ועוד, מתוך מגמה שעד סוף השבוע הזה נפקוד את כל בעלי הרכוש, נעשה את השמאות הראשונית.

<משה אשר: יש שמאויות פשוטות, יש דברים מורכבים.

<משה אשר: אם הבית נהרס כך שצריך לבנות אותו מחדש, השמאות תיקח קצת יותר זמן.

<משה אשר: הצוותים היו בנטף, בבית מאיר, בחלמיש.

<משה אשר: בחיפה הצוותים היו בחלק מהעיר.

<משה אשר: אתמול היו מצפון לטבריה, עשו שם את כל השמאויות.

<משה אשר: אנחנו מתקדמים בקצב יחסית טוב.

<משה אשר: עד סוף השבוע אנחנו מתכוונים לעמוד בדבר הזה.

<משה אשר: אנחנו בדיאלוג רצוף עם משטרת ישראל לגבי המניעים, הסיבות לשריפות השונות.

<משה אשר: בחלק מהמקרים יש אינדיקציה מהמשטרה שמדובר בהצתה על רקע לאומני.

<משה אשר: נתחיל להודיע היום על הישובים שיש לנו ודאות גבוהה שמדובר בהצתה על רקע לאומני.

<משה אשר: כל יתר הישובים נמצאים עדיין בבחינה מול המשטרה.

משה גפני: מה לגבי מקומות שיש לגביהם ספק?

זהבה גלאון: מה משמעות ההכרזה מבחינה חוקית?

<משה אשר: מדובר בנזק איבה שאפשר לפצות עליו מקרן הפיצויים על פי חוק.

אלעזר שטרן: איך אתם יודעים אם ההצתה היא על רקע לאומני?

<משה אשר: האינדיקציות הן של המשטרה והשב"כ.

באסל גטאס: מה אם יש הצתה לא על רקע לאומני?

<שי באב"ד: הצתה פלילית לא מכוסה ממס רכוש.

<משה אשר: אם המשטרה צילמה את המפגעים, תפסה וחקרה אותם, אז יודעים.

<משה אשר: גם המשטרה, בעבודה המקצועית שלה, מניחה כל מיני הנחות.

<משה אשר: אנחנו לא נכנסים לעבודה המקצועית של המשטרה.

<משה אשר: אלה דברים שצריכים לשאול אותם, הם בסוף המומחים לנושא הזה.

<משה אשר: על בסיס האינדיקציה שנקבל מהם אנחנו נודיע.

משה גפני: מה לגבי המקרים שבספק?

<שי באב"ד: נצטרך לגבש מדיניות במשרד האוצר.

<שי באב"ד: אנחנו נצטרך לראות מה ההיקפים.

<שי באב"ד: אחרי שנבין מה ההיקפים של המקרים בספק, נגבש המלצה במשרד האוצר, נעלה אותה לאוצר, והשר יכתיב את המדיניות.

זהבה גלאון: למה שמס רכוש לא יטפל בהכל?

<משה אשר: אנחנו מטפלים כרגע בהכל.

<משה אשר: אנחנו פוגשים את האנשים, אנחנו עושים את השמאויות.

<משה אשר: יש את השאלה של מימון הדבר הזה.

<משה אשר: כמו ששי ציין, יכול להיות שנבוא לשר, נגיד לו, אלו השמאויות, אלה המקרים מתוך הקרן, אלה המקרים על פי התקנות.

<שי באב"ד: יש הבדל בין משרד האוצר לבין קרן מס רכוש.

<שי באב"ד: בקרן מס רכוש מופקדים כספים כל שנה למקרה שפוקדת את ישראל מלחמה, למקרים של פעולות איבה, למקרה של שריפה מפעילות לאומנית.

<שי באב"ד: בשביל זה נועדה קרן מס רכוש.

חמד עמאר: היא לא מכסה נזקי טבע?

<שי באב"ד: לא.

משה גפני: מי מכסה נזקי טבע?

<שי באב"ד: הביטוח.

<שי באב"ד: אזרח שלוקח משכנתא כדי לקנות את ביתו בדרך כלל מבוטח.

באסל גטאס: מה אם יש רעידת אדמה?

<משה אשר: רעידת אדמה לא מכוסה, לכן חשוב מאוד שאזרחים יעשו ביטוח גם נגד רעידות אדמה.

<שי באב"ד: כשאתה לוקח משכנתא, הבנק מאלץ אותך לעשות ביטוח על המבנה, אחרת גם לו אין ערובה למשכנתא שלקחת.

באסל גטאס: כמה אנשים יבטחו את הבתים שלהם נגד רעידת אדמה?

<שי באב"ד: בקרן מס רכוש יש מספיק כסף.

<שי באב"ד: הקרן תדע לפצות על האירוע.

<שי באב"ד: ככל שיהיו מקרים שלא ייפלו בגדר קרן מס רכוש, נצטרך ללמוד את ההיקפים שלהם, נצטרך להבין מה המשמעות של זה על התקציב, מה המשמעות של זה על המקורות שצריך להביא כדי לממן את האירוע הזה.

<שי באב"ד: רק אז נקבל החלטה מה עושים.

<שי באב"ד: יש הבדל אם זה 50 מיליון או 5 מיליארד.

משה גפני: אני רוצה לברך את כוחות הביטחון, אני רוצה לברך את אלה שעזרו בכיבוי האש במסירות נפש, הם ראויים לכל שבח בעניין הזה.

משה גפני: אנחנו מברכים אותם על הפעילות.

משה גפני: אנחנו גם מתפללים שלא יהיה יותר אירוע מהסוג הזה.

משה גפני: זה היה אירוע מאוד קשה, מאוד בעייתי.

משה גפני: מה שנאמר עד עכשיו על ידי מנכ"ל משרד האוצר ומנהל רשות המיסים זה תיאור המצב העובדתי.

משה גפני: המדינה נכנסה לעניין הזה בשלב הראשוני, לאחר מכן יתחילו ההתפצלויות.

משה גפני: אנחנו נצטרך להיות בעניין.

משה גפני: אני מקווה שלא נגיע לדיונים מאוד קשים על מקרים שלא נדע אם הם קרו כתוצאה מהצתות על רקע לאומני.

משה גפני: מהיכרותי את שר האוצר אני מעריך שלא נגיע לוויכוח הזה.

משה גפני: אני מקווה שלגבי הספקות נקבל החלטה מושכלת, כדי אנשים לא יישארו ברחוב כתוצאה מזה שההצתה לא הייתה על רקע לאומני ולא היה להם ביטוח.

משה גפני: זה דבר שמדינת ישראל לא יכולה להרשות לעצמה כשמדובר באירוע לאומי כזה גדול.

<משה אשר: פתחנו 4 מוקדים: בטבריה, בחיפה, בירושלים ובתל-אביב, על-מנת שיכסו את כל מוקדי השריפה בארץ.

<משה אשר: אפשר להתקשר לכוכבית 4954, משם להגיע למוקד הרלוונטי כדי להשאיר פרטים.

משה גפני: אנשים שלכם יצאו לכל המקומות?

<משה אשר: כולם בשטח.

<משה אשר: אנחנו מגייסים היום עוד קבוצה של שמאים.

<משה אשר: עד יום חמישי - -

משה גפני: תהיה לכם תמונת מצב?

<משה אשר: כן.

<משה אשר: גם נתחיל לשלם.

אלעזר שטרן: גם אני מצטרף לברכות של היושב-ראש לרשויות, למשרד האוצר, לרשות המסים ולכוחות הביטחון.

אלעזר שטרן: הייתי מוסיף פה גם את המתנדבים, אני חושב שזה חשוב מאוד.

אלעזר שטרן: אנחנו מבינים שעיקר המחלוקת תהיה לגבי אנשים שלא מכוסים בגלל שהאירוע לא מוגדר פיגוע לאומני, ולגבי אנשים שאין להם ביטוח.

אלעזר שטרן: התפקיד של הממונה על הביטוח לראות איך חברות הביטוח לא תופסות טרמפ ומעודדות הכרה בפיגוע לאומני כדי לשלם פחות.

אלעזר שטרן: אין ספק שמדינת ישראל יכולה לעמוד בפני מצב ששריפות נגרמות מנזקי טבע.

אלעזר שטרן: אני לא מדבר על הצתה או על עידוד של אנשים לאי שמירה בתוך הבית, אם זה תנור שנשרף או קצר חשמלי.

אלעזר שטרן: אבל אם מדובר על אסון לאומי - יש לזה ממדים שאפשר להגדיר אותם - אני חושב שלא נכון יהיה שאנשים שאיבדו את כל רכושם יחכו להחלטה אם זה פיגוע לאומני או לא פיגוע לאומני.

אלעזר שטרן: יש לי הרבה סיבות למה זה לא טוב לנו, גם מבחינה ערכית, אבל אני לא חושב שצריך להגיע למקום הזה.

אלעזר שטרן: אני כן קורא, לא משנה אם זה מהקרן של מס רכוש או מהקרן לנזקי טבע, להחיל את זה על משפחות שהשריפה הייתה כתוצאה מאירוע שהמדינה הכירה בו כפיגוע לאומני, או כשריפה ממקור חיצוני.

אלעזר שטרן: המדינה החליטה להשאיר ילדים בבית, גם סגרו את מוסדות החינוך.

אלעזר שטרן: מי מטפל בהורים שהפסידו ימי עבודה?

אלעזר שטרן: אם מדובר במלחמה, אז החוק מכיר בכך שאחד ההורים צריך להישאר עם הילדים בבית.

אלעזר שטרן: אני חושב שהדבר הזה צריך לבוא לידי ביטוי גם במקרה כזה שבו החלטנו לסגור מוסדות חינוך ולהשאיר ילדים בבתים.

<שי באב"ד: הנושא הזה עלה בצוות החירום.

<ג'קי ואקים: אני רוצה להודות לכב"א ולאנשי הביטחון, אם זה משטרת ישראל, פיקוד העורף ולוחמי האש.

<ג'קי ואקים: אני רוצה להודות למשרד האוצר, לכל נציגי שר האוצר שהיו מהיום הראשון.

<ג'קי ואקים: העיר חיפה חוותה כמה אירועים מאוד דרמטיים בשנים האחרונות.

<ג'קי ואקים: בשנת 2010 הייתה השריפה בכרמל, היה האסון עם האוטובוס.

<ג'קי ואקים: פה הייתה אש בתוך אוכלוסייה.

<ג'קי ואקים: כוחות הביטחון יחד עם עיריית חיפה פינו 60 אלף תושבים.

<ג'קי ואקים: זה כמעט לפנות עיר שלמה תוך כמה שעות.

<ג'קי ואקים: פינינו חולים, תשושים, מונשמים, בתי חולים, בתי ספר, גני ילדים.

<ג'קי ואקים: אני לא יכול להגיד לך שהכל עבר בהצלחה, היו שם פקקים נוראיים, אבל רק לשעתיים, שלוש.

<ג'קי ואקים: לפנות 60 אלף איש בתוך העיר זה דבר לא פשוט.

<ג'קי ואקים: אני חושב שזה נעשה בהצלחה די גדולה.

משה גפני: מה עושים באופן מעשי?

<ג'קי ואקים: 1,784 דירות ניזוקו בנזק כזה או אחר.

<ג'קי ואקים: לא כולן הרוסות, לא כולן נשרפו.

<ג'קי ואקים: יש כאלו שרק התריסים נשרפו, יש כאלו שנשרפו כליל, יש כאלו שהתמוטטו.

<ג'קי ואקים: כ-520 דירות לא ראויות לשימוש.

<ג'קי ואקים: על כ-360 דירות עיריית חיפה תכריז שהן מבנה מסוכן.

<ג'קי ואקים: את האנשים, כפי שאמר שי, שמנו בבתי מלון.

<ג'קי ואקים: אוכלוסייה רבה לא הלכה לבתי מלון, היא הלכה למשפחה, לחברים, למתנדבים.

<ג'קי ואקים: יש בערך מאתים ומשהו אנשים בבתי מלון.

<ג'קי ואקים: אנחנו הארכנו להם את זה עד יום ראשון.

<ג'קי ואקים: כולם ישהו בבית מלון עד שנראה מה לעשות הלאה.

<ג'קי ואקים: מס רכוש צריך להיכנס לעניינים.

<ג'קי ואקים: בינתיים הם נמצאים בבית מלון.

<ג'קי ואקים: אנחנו עוזרים לכל האוכלוסייה.

<ג'קי ואקים: אין מישהו בחיפה שלא מטופל, אם על ידי העירייה, אם על ידי כל הגורמים הרלוונטיים.

<ג'קי ואקים: משרד האוצר קבע נוהל של 2,500 שקל.

<ג'קי ואקים: אני מעמיד מחר בהיכל הספורט ברוממה 10 עמדות לחלוקת כסף לתושבים.

<ג'קי ואקים: אנחנו הכנו תצהיר מסוים לפי ההנחיות של משרד הפנים ומשרד האוצר.

<ג'קי ואקים: זה אקמול מיידי.

<ג'קי ואקים: זה כמו ילקוטים, ספרים , דברים מיידיים שצריכה אוכלוסייה.

<ג'קי ואקים: יש נזקים במרחב הציבורי, אם זה בתי מספר, גני ילדים, גני משחקים.

משה גפני: אם יתעוררו בעיות אנחנו כאן.

משה גפני: ועדת הכספים מעמידה את עצמה לרשות משרד האוצר.

<ג'קי ואקים: אדוני היושב-ראש, אני מקווה שהחיבוק הזה ימשיך להיות, לא כמו ב-2006 כשהגענו לפקידים.

<ג'קי ואקים: בינתיים אין לי טענות.

<שי באב"ד: אתה רואה דמיון בין 2006 לעכשיו?

מנואל טרכטנברג: אדוני היושב-ראש, אי אפשר שלא לפתוח בשבחים ללוחמי האש.

מנואל טרכטנברג: בסוף זה אנשים אמיצים שעושים את המלאכה, לא סופר טנקרים שתופסים כותרות, שלא נשכח את זה.

מנואל טרכטנברג: אני רוצה לברך את האוצר ואת כל בעלי התפקידים על עבודה מהירה וגישה אנושית.

מנואל טרכטנברג: 3 נקודות שאני חושב שאי אפשר לברוח מהן.

מנואל טרכטנברג: הנקודה הראשונה כבר הועלתה, אני רוצה לחדד אותה.

מנואל טרכטנברג: נוצרו 3 אוכלוסיות שונות, 3 קבוצות של נפגעים.

מנואל טרכטנברג: האחת, אלה שהמשטרה והשב"כ יקבעו שהשריפה שכילתה את בתיהם נגרמה כתוצאה מהצתה לאומנית.

מנואל טרכטנברג: לזה יש פתרון בחוק - הקרן של מס רכוש.

מנואל טרכטנברג: האוכלוסייה השנייה זה אלה שהשריפה נגרמה מסיבה אחרת והם מבוטחים.

מנואל טרכטנברג: האוכלוסייה השלישית היא הבעייתית, כי מדובר על אלה שהם לא כאן ולא כאן.

מנואל טרכטנברג: אי אפשר להסס בעניין הזה.

מנואל טרכטנברג: האוצר צריך לקחת את זה על עצמו מבחינה תקציבית, כי אני לא רואה שיש פתרון משפטי בהסתמכות על הקרן.

מנואל טרכטנברג: אין מנוס מזה.

מנואל טרכטנברג: אי אפשר עכשיו להתחיל לגרור רגליים, להגיד, נפלתם בין הכיסאות כי משרד האוצר לא היה ערוך לזה.

מנואל טרכטנברג: זה יעלה לא מעט, אבל לא מדובר בסכומים אסטרונומיים.

מנואל טרכטנברג: זה לא ישבור את התקציב.

מנואל טרכטנברג: חייבים לעשות את זה.

מנואל טרכטנברג: מפה צריכה לצאת אמירה ברורה וחד-משמעית, אמירה שלא משתמעת לשני פנים.

מנואל טרכטנברג: אני לא יודע לאמוד על כמה אנשים מדובר, אבל ברור שמדובר על אלפים בקטגוריה הזאת.

<שי באב"ד: לא.

חמד עמאר: יש לכם נתונים בכמה מדובר?

מנואל טרכטנברג: אם מדובר במאות - אדרבא ואדרבא.

מנואל טרכטנברג: למדינת ישראל אין כלים משפטיים, חוקתיים ואחרים להתמודד עם אסונות טבע מהסוג הזה.

מנואל טרכטנברג: לא יכול להיות שעשרות אלפי אנשים, ובפוטנציה יותר, יהיו תלויים ב"רצונם הטוב" של מציתים.

מנואל טרכטנברג: לחלק ניכר מהאנשים אין ביטוח, גם לא יהיה בעתיד, אתה יודע זאת.

מנואל טרכטנברג: צריך שהחוק ישתנה.

מנואל טרכטנברג: צריך שתהיה קטגוריה של אסונות טבע כך שאפשר יהיה להגדיר מה הפרמטרים.

מנואל טרכטנברג: ההיערכות של מס רכוש במובן של שמאים היא מצוינת, אבל מה שחסר זה הממשק מול האזרח בצרכים האחרים.

מנואל טרכטנברג: מה שצריך להיות, אולי ברח"ל או במקום אחר, זה מערך שעומד על הרגליים תוך 24 שעות.

מנואל טרכטנברג: אני מדבר על מערך של מוקדנים, פסיכולוגים, עובדים סוציאליים, כאלה שיודעים לכוון את האזרח לאן שצריך.

יצחק וקנין: אלה כבר קיימים ברשויות.

מנואל טרכטנברג: זה בפן הלאומי.

מנואל טרכטנברג: אם תסמוך על הרשות זה לא יקרה.

מנואל טרכטנברג: צריך שתהיה מערכת כזאת שיודעת להגיב על המקום, שיודעת לתת את המענה שב-48 השעות הראשונות הוא קריטי.

<שי באב"ד: זה יכול להינתן רק על ידי הרשויות המקומיות, כי גיאוגרפית הן נמצאות שם.

מנואל טרכטנברג: אנחנו כמדינה צריכים לתת להם כלים.

<שי באב"ד: את המענה הראשוני הם נתנו באופן מלא.

מנואל טרכטנברג: שי, לא אמרתי שהאוצר.

<דודי אריאלי: אני מכיר את הנושא הזה כראש מועצה וכמי שעוסק בנושא הזה במרכז השלטון המקומי.

<דודי אריאלי: חווינו לפני מספר שנים שריפה, פינינו אנשים מהבתים, כך שאנחנו מכירים את הנושא הזה היטב.

<דודי אריאלי: הייתה כאן נגיעה רק בנושא של הנזק הרכושי.

<דודי אריאלי: יש גם נזקים רגשיים, פסיכולוגיים שאליהם צריך להתייחס.

<דודי אריאלי: הרשויות המקומיות יודעות לתת טיפול ראשוני באמצעות המחלקה לשירותים חברתיים.

<דודי אריאלי: מהניסיון שלנו זה לא מספיק.

<דודי אריאלי: גם לזה צריכה להיות התייחסות.

<דודי אריאלי: יש נושא של נזקים לתשתיות של הרשות המקומית, לא של תושבים.

<דודי אריאלי: התושבים זה תושבים, רשות מקומית זו רשות מקומית.

<דודי אריאלי: יש הרבה מאוד תשתיות שנפגעות.

<דודי אריאלי: גם לזה משרד האוצר צריך לתת מענה.

<דודי אריאלי: הדבר הנוסף זה תביעות מצד בעלי בתים שלא מבוטחים.

<דודי אריאלי: זה לא שאין פתרון לבעלי בתים שהם לא מבוטחים.

<דודי אריאלי: הם אמורים ויכולים לתבוע את הבעלים הרשום בנסח הטאבו שבחלקה הסמוכה לבית שלהם שממנה יצאה האש.

<דודי אריאלי: זה בדרך כלל קק"ל, רת"ג, מינהל מקרקעי ישראל.

<דודי אריאלי: התובעים מצרפים את הרשות המקומית, ואז מתחיל סחר מכר בבית משפט.

<דודי אריאלי: גם כאן צריך להיות איזה שהוא גיבוי של האוצר לרשויות המקומיות, משום שלא מדובר רק על חיפה שאולי יש לה יכולות, מדובר גם בישובים שהם יותר חלשים.

<דודי אריאלי: זה לא שאין פתרון למי שלא עשה ביטוח.

<דודי אריאלי: הפתרון שלו הוא פשוט יותר איטי.

<דודי אריאלי: זה גם לא נורא שהפתרון שלו הוא איטי, משום שאזרחי מדינת ישראל צריכים לדעת שהם צריכים לבטח את הבתים שלהם.

<דודי אריאלי: יש את הנושא של קווי חיץ.

<דודי אריאלי: אני 4,5 שנים רץ עם הסיפור הזה.

<דודי אריאלי: הייתי כמה פעמים בוועדת הפנים.

<דודי אריאלי: חלק מחברי הכנסת היו בוועדת הפנים.

<דודי אריאלי: הייתה המלצה של ועדת הפנים, אבל האוצר, לצערי, לא מספיק נתן את דעתו לנושא הזה.

איתן ברושי: האוצר לא ניצל את התקציב.

<שי באב"ד: זה לא האוצר.

איתן ברושי: בגללם אין פסי בידוד.

<דודי אריאלי: אני מציע למנכ"ל האוצר לא להסתכל על מה שהיה.

<דודי אריאלי: מה שהיה, היה.

<דודי אריאלי: אפשר לנתח את מה שהיה, אפשר ללמוד ממה שהיה, אפשר לייצר הפקת לקחים, אולי לא בפורום הזה.

<דודי אריאלי: יש לכם הזדמנות כרגע.

<דודי אריאלי: פקיד היערות במשרד החקלאות הביא את הנתונים.

<דודי אריאלי: 17,600 דונם זה לא הרבה.

<דודי אריאלי: כל קווי החיץ במדינת ישראל זה בין 180 ל-250 מיליון שקל.

<דודי אריאלי: אנחנו מבקשים לטפל בזה ברמה המיידית.

חיים ילין: הרומן שלי עם מס רכוש התחיל על הפצמ"ר הראשון שנפל והתפוצץ בנחל עוז במרץ 2001.

חיים ילין: מאז אמיר ואני החברים הכי טובים.

חיים ילין: אנחנו מנסים להסביר לממשלות שכשיהיה שקט ושלום לא יצטרכו לשלם.

חיים ילין: זה דינו של עולם.

חיים ילין: אני רוצה לספר סיפור קצר בשביל שנבין מה עוד מחכה לנו.

חיים ילין: כשמאגר נחל עוז נפרץ, 4 מיליון קוב מים יצאו.

חיים ילין: היו אז תביעות של כ-100 מיליון שקל.

חיים ילין: למה אני מספר את זה?

חיים ילין: כי חברות הביטוח רצו ואמרו: חבר'ה, זה לא כשל, זה פצמ"ר או קסאם שהתפוצץ בתוך המאגר, לכן המדינה צריכה לפצות.

חיים ילין: לא סתם החברות באו, לא סתם הלוביסטים עם השרוכים הכתומים באו, ולא סתם באו שמאים פרטיים שנכנסו לנעלים של אותן משפחות.

חיים ילין: כל הדבר הזה הוא שמלבה את השריפה עוד יותר, את זה צריך לדעת.

חיים ילין: אם לוקחים אחריות, לוקחים עד הסוף.

חיים ילין: יש את הנושא של פיצוי ישיר ופיצוי עקיף.

חיים ילין: בפיצוי ישיר נורא קל.

חיים ילין: גם לחברות הביטוח וגם למס רכוש מאוד קל.

חיים ילין: למה?

חיים ילין: יש נזק.

חיים ילין: אלא מה?

חיים ילין: כגודל הציפיות גודל האכזבה של האזרחים והתושבים.

חיים ילין: כשאתה בא ואתה אומר ש-360 בתים ילכו אולי להריסה, אז לא אתה ולא אני קובעים את זה.

<ג'קי ואקים: זה מהנדסים קבעו.

חיים ילין: כל עוד לא עבר קונסטרוקטור בכל בית ובית לא יודעים מה צריך להרוס ומה ניתן לשפץ.

חיים ילין: חבר'ה, אין אירוע כזה.

חיים ילין: 500 יחידות דיור או 360 שצריך להרוס זה אירוע לעיריית באר שבע.

חיים ילין: מי משפה את העירייה על כל הנזק העקיף, לא הישיר?

חיים ילין: אף אחד.

חיים ילין: חבר'ה, שם יתחילו בתי המשפט.

חיים ילין: הנזק העקיף הוא הבעיה של כולם.

חיים ילין: אני מברך את כולם, גם את רח"ל, למרות שהמדינה לא הכריזה על מצב חירום מסיבותיה שלה.

חיים ילין: רח"ל היו שם מאחורי הגב.

חיים ילין: הפוליטיקאים רוצים לעזור, אבל עד שזה מחלחל וקורה זה לוקח המון זמן.

חיים ילין: תיקחו את המינהלת של רח"ל, תיקחו את עמיגור, תיקחו את כל החברות שמסוגלות לשקם.

חיים ילין: הם עשו את המיגון בתוך עוטף עזה.

<משה אשר: עמיגור בתמונה.

חיים ילין: אל תשאלו את האזרחים מה הם רוצים.

חיים ילין: פה זו בעיה אחרת.

חיים ילין: אזרח לא יודע היום אם לקבל את הפיצוי הכלכלי ולעשות את זה לבד, או שהמדינה תעשה לו את זה.

חיים ילין: הם לא יודעים, הם מבולבלים עכשיו, הם בסערת נפש אדירה.

חיים ילין: צריך לדרוש משר הרווחה להביא עוד 100 תקנים לעובדים סוציאליים.

חיים ילין: הם צריכים עוד 100 עובדים סוציאליים שיטפלו במשפחות.

חיים ילין: אין להם מספיק תקנים.

חיים ילין: בקושי יש להם מספיק תקנים לטפל בשוטף שלהם.

חיים ילין: הם לא יכולים לטפל בכל המשפחות האלו.

חיים ילין: לעולם לא עושים את השיקול כמה ניתן לחסוך.

חיים ילין: דני עטר, שהיה בוועדת הפנים לפני שנה, אמר: תנו לי 250 מיליון שקל למשך שנתיים.

חיים ילין: אנחנו לא לוקחים בחשבון שיכול להיות שה-250 מיליון שקלים האלה היו חוסכים למדינת ישראל מיליארדים.

חיים ילין: אנחנו אף פעם לא עושים את האלטרנטיבה לכסף, משום שזה לא עסק פרטי.

חיים ילין: כשעסק פרטי מוציא את הכסף, הוא בודק מה האלטרנטיבות.

חיים ילין: ככל שרמת הציפיות של האזרחים והתושבים תהיה גדולה, ככה האכזבה תהיה יותר גדולה.

חיים ילין: תעטפו אותם, תיתנו להם עובדים סוציאליים.

חמד עמאר: אדוני היושב-ראש, הסתובבתי בחיפה בשריפה.

חמד עמאר: אני רוצה להודות לכבאים.

חמד עמאר: ישבתי עם כבאים, עם לוחמי אש.

חמד עמאר: האנשים שם לא ישנו ימים.

חמד עמאר: פגשתי אנשים שלא ישנו יומיים ו-3 ימים.

חמד עמאר: מגיעה כל התודה לכל מערך הביטחון, לעיריית חיפה שהייתה מגויסת.

חמד עמאר: אנחנו מדברים על אסון לאומי.

חמד עמאר: כשאני בא ושומע את גזבר עיריית חיפה מדבר איתי על יותר מ-1700 בתים שפונו, על יותר מ-520 בתים שלא ראויים למגורים, אנחנו מדברים על אסון לאומי.

חמד עמאר: כאן המדינה צריכה להתגייס.

חמד עמאר: לאותם אזרחים שהגיע השמאי של מס רכוש יש הרגשה טובה שהם הולכים לקבל ממס רכוש.

חמד עמאר: שר האוצר אמר שהוא יודיע מה היה פיגוע לאומני, מה לא פיגוע לאומני.

חמד עמאר: את אותו אזרח זה לא מעניין.

חמד עמאר: עם כל הכבוד לכם, עשיתם עבודה מעולה, הגעתם מהר מאוד.

חמד עמאר: הבעיה שלי תהיה עם אותו אזרח שהגיע אליו השמאי של המדינה, אבל יום למחרת יודיעו לו: תשמע, אתה צריך ללכת לחברת ביטוח כי אתה לא פיגוע לאומני.

חמד עמאר: נצטרך לדון כאן הרבה על האזרחים שאין להם ביטוח.

חמד עמאר: אלו הנקודות שאנחנו צריכים לקחת בחשבון.

יצחק וקנין: צריך להגיד תודה למשרד האוצר, לשירותי הכבאות, ללוחמי האש.

יצחק וקנין: יש לנו רצון גדול כרגע.

יצחק וקנין: אני רוצה שהרצון ימשיך לאורך כל הדרך, כי אם לא, אנחנו נמצא את עצמנו בדיונים כמו שהיו בצוק איתן, במלחמת לבנון השנייה, בשריפה בכרמל.

יצחק וקנין: שי, אני רוצה להודות לכם על מה שעשיתם.

יצחק וקנין: תמשיכו עם אותו קו, לא לעצור באמצע.

זהבה גלאון: אדוני היושב-ראש, זאת הזדמנות להודות לכל מי שלחם באש, בין אם זה מתנדבים, שוטרים, אנשי צבא, לוחמי אש, עיריית חיפה וכל מי שהיה מעורב.

זהבה גלאון: ראינו התנהלות של שרים מתלהמים ומסיתים בצורה שאני כבר לא זוכרת הרבה זמן.

זהבה גלאון: אם יש משהו שצריך להגיד לשבחו של שר האוצר, זה שהיה משהו מאוד מאוד נכון במובן של ההרגעה הלאומית, היה משהו מאוד נכון בהתייצבות, בהעברת המסר על הרגישות.

זהבה גלאון: צריך לראות איך הדברים האלה קורמים עור וגידים, איך האנשים לא נופלים בין הכיסאות.

זהבה גלאון: אני לא אחזור על הפריסה שעשה חבר הכנסת טרכטנברג, אבל יש 3 קבוצות.

זהבה גלאון: יש את הקבוצה של אלה שנופלים בקטגוריה של פיגוע או של טרור, הקבוצה שהיא לא בקטגוריה של פיגוע או טרור, והקבוצה של אלה שלא היו מבוטחים.

זהבה גלאון: האם בנסיבות של אסון לאומי, כשלא משנה כרגע ממה זה קרה, הממשלה לא צריכה לקחת אחריות ולהגיד, חברים, אנחנו פותרים את הבעיה של כולם, אנחנו לא נכנסים אם זה על רקע לאומני, אם יש להם או אין להם ביטוח, בנסיבות כאלה אנחנו לא נשאיר אנשים שאחר כך יוציאו להם את המיץ?

זהבה גלאון: מה היה קורה אם לא היו כאן הצתות על רקע לאומני?

זהבה גלאון: נניח שאף מקרה לא היה על רקע של הצתה לאומנית כזו או אחרת.

<משה אשר: נניח רשלנות של מטיילים ביער.

זהבה גלאון: אפילו לא.

זהבה גלאון: נניח שהיה אסון טבע.

איתן ברושי: לאסון טבע יש כללים.

זהבה גלאון: נניח שיש התלקחות.

זהבה גלאון: קורים גם דברים כאלה.

זהבה גלאון: נניח שהכל היה כתוצאה ממשהו כזה, מה הייתם עושים?

זהבה גלאון: נניח שאין בעיה לאומנית, אין מציתים.

<שי באב"ד: בשביל זה יש ביטוח.

זהבה גלאון: אני מדברת על מי שאין לו ביטוח.

זהבה גלאון: היה ויכוח על סל התרופות.

זהבה גלאון: אמר ליצמן, בוא נגדיל את מס הבריאות כדי שאפשר יהיה להכניס יותר תרופות.

זהבה גלאון: למה שלא תחשבו להגדיל את מס הרכוש, עם השתה של העלויות על האוצר, ותיקחו את כל התשלום לכל האנשים האלה ממס רכוש?

זהבה גלאון: אני לא מדברת על הקרן לנפגעי איבה.

<משה אשר: זו קרן נוספת.

זהבה גלאון: אני לא יודעת איך קוראים לזה.

זהבה גלאון: תחליטו איך אתם מנהלים את הכל.

משה גפני: הציגו את הדברים כמות שהם.

משה גפני: נראה על מה מדובר, על איזה היקפים מדובר בחלק הזה.

משה גפני: הביטוח צריך לשלם את הביטוח, מס הרכוש צריך לשלם את החלק שלו.

משה גפני: צריכים לראות את התמונה הכוללת.

משה גפני: במידה ויתברר שאין פתרון לאחת מהקבוצות, התפקיד שלנו יהיה לעשות חוק על אסון לאומי.

משה גפני: זה לא התפקיד שלהם.

משה גפני: צריך לדבר עם שר האוצר.

משה גפני: נאמר שבודקים עד סוף השבוע על איזה היקף מדובר.

משה גפני: הכמות עושה פה את המהות.

משה גפני: במידה ויתברר שיש אנשים שהביטוח לא מכסה אותם, שיש אנשים שנופלים בין הכיסאות, נצטרך לעשות חקיקה.

משה גפני: מדובר על אסון לאומי.

משה גפני: כולם יודעים שמדובר על אסון לאומי.

מנואל טרכטנברג: החקיקה תיקח זמן.

משה גפני: אפשר לעשות דבר ביניים ב-3 ימים.

משה גפני: נמתין לתוצאות.

משה גפני: סוכני הביטוח וחברות הביטוח לא יהיו נקיים מהעניין הזה, גם אם כולנו נתגייס.

משה גפני: צריך לשלם את מה שצריך לשלם.

<אריה אברמוביץ: בכיוון הזה אני רוצה לחזק אותך.

<אריה אברמוביץ: אני רוצה להגדיר גם קבוצה רביעית שקיימת.

<אריה אברמוביץ: למס רכוש יש תקרות שהוא משלם.

<אריה אברמוביץ: יכולים להיות אנשים שהיו מבוטחים, שילמו כסף כל ימי חייהם, אבל הם לא יוכלו לקבל כסף מחברות הביטוח כשזה יוגדר כאסון לאומי.

<אריה אברמוביץ: הם יפסידו כסף בגלל התקרות.

<אריה אברמוביץ: אני חושב שזה הזמן לקרוא לחברות הביטוח לשלם את ההפרש.

<אריה אברמוביץ: אנחנו תומכים בעניין הזה, אנחנו איתכם.

אורלי לוי אבקסיס: זאת הצעה מצוינת.

<אריה אברמוביץ: השמאים מגיעים, אבל אף אחד לא יודע מי משלם.

<אריה אברמוביץ: אי אפשר לקדם את העניין הזה.

<אריה אברמוביץ: כולם פה בסדר, אבל מה?

משה גפני: זה שאיגוד חברות הביטוח לא נמצאים כאן זה כמעט אות קין.

משה גפני: אנחנו מדברים על התגייסות לאומית של כל הגורמים.

משה גפני: נמצא פה משרד האוצר, משרד הפנים, השלטון המקומי, חברי כנסת.

משה גפני: איגוד חברות הביטוח לא יוכלו להתחמק מאחריות.

משה גפני: לא מנכ"ל האוצר יאפשר את זה, לא אנחנו פה בוועדה נאפשר את זה.

משה גפני: אנחנו רוצים פתרון לכולם, אבל כולם צריכים לשאת באחריות.

משה גפני: באסון כזה איגוד חברות הביטוח היו צריכים להיות כאן.

אורלי לוי אבקסיס: אני מודה לכל אלה שעסקו במלאכה, אפשר לומר מתוך סיכון עצמי.

אורלי לוי אבקסיס: יש כאלה שעשו את זה מתוקף תפקידם, יש כאלה שעשו את זה בהתנדבות מעוררת הערצה - עם ישראל היפה במיטבו.

אורלי לוי אבקסיס: אני רוצה להמשיך לחשוב שזה יימשך גם הלאה.

אורלי לוי אבקסיס: מדברים פה על אותם אנשים שאין להם ביטוח.

אורלי לוי אבקסיס: בואו נחשוב מי הם אותם אנשים.

אורלי לוי אבקסיס: כמו שאמר מנכ"ל משרד האוצר, למי שיש משכנתא יש ביטוח.

אורלי לוי אבקסיס: אנחנו יודעים שהאנשים שנמצאים בתוך התהליך, מן הסתם גם מבוטחים על המבנה.

אורלי לוי אבקסיס: יש את אלה שהם כבר פנסיונרים, אלה שכבר סיימו את המשכנתא, שהם מבוגרים, שאין להם הכנסות נוספות.

אורלי לוי אבקסיס: מה איתם?

אורלי לוי אבקסיס: להם כנראה אין ביטוח.

אורלי לוי אבקסיס: זאת אוכלוסייה חדשה.

אורלי לוי אבקסיס: בואו לא נשכח את דיירי הדיור הציבורי.

אורלי לוי אבקסיס: צריך לבדוק מה קורה איתם, מי משכן אותם, איפה משכנים אותם.

אורלי לוי אבקסיס: אי אפשר לעקור אותם לערים אחרות.

אורלי לוי אבקסיס: יש ילדים שיש להם בית ספר.

אורלי לוי אבקסיס: צריך להיות פה שיתוף פעולה בין משרד השיכון למשרד הרווחה.

אורלי לוי אבקסיס: דיברנו על רכוש וכו', אבל מה עם הנפש?

אורלי לוי אבקסיס: מה עם אותם ילדים שיום למחרת אין להם את הפינה הקטנה שלהם לחזור אליה הביתה?

אורלי לוי אבקסיס: באירועים האלה שאנחנו מדברים עליהם, שהם צפויים, לא צפויים, יש ביטוח, אין ביטוח, המדינה כבר הכירה בחוקים שלה ובקרנות המיוחדות שלה.

אורלי לוי אבקסיס: יש מקרים מסוימים שאפילו שאין ביטוח המדינה נכנסת - קוראים לזה קרנית.

אורלי לוי אבקסיס: אנחנו יודעים שזה עובד בדיוק בשביל הנושאים האלה.

אורלי לוי אבקסיס: כאשר הנהגים לא מבוטחים בביטוח חובה או בביטוח מקיף, נכנסת קרנית כדי ליצור איזה שהוא צדק חברתי.

אורלי לוי אבקסיס: אני רוצה את אותו עיקרון להחיל גם פה.

אורלי לוי אבקסיס: תצטרכו לשבת, לחשוב ולדאוג לכך שלאותם אנשים שאין ביטוח, שאלה האנשים הכי חלשים בחברה, שאלה האנשים שנמצאים בדירות הציבוריות, תהיה קורת גג.

אורלי לוי אבקסיס: אני רוצה לדבר על ההפרש.

אורלי לוי אבקסיס: איגוד סוכני הביטוח דיברו על דבר מאוד מאוד הגיוני.

אורלי לוי אבקסיס: הולכים ומשכנעים אנשים לעשות ביטוח שיכסה את הערך האמיתי של אותם מבנים, את הערך האמיתי של הרכוש.

אורלי לוי אבקסיס: אותם אנשים משלמים אקסטרות כל שנה.

אורלי לוי אבקסיס: לא ייתכן שהם ייענשו מכך שתהיה החלטה שמדובר בפיגוע לאומני.

אורלי לוי אבקסיס: חברות הביטוח לא יכולות להתחמק ממה שהן אמורות לשלם.

אורלי לוי אבקסיס: היתרה שהן יצטרכו לשלם תהיה חלקן המופחת ממה שהן היו צריכות לשלם אם זה לא היה פיגוע לאומני.

אורלי לוי אבקסיס: צריך ליצור את הנתיב, את ההוראה.

אורלי לוי אבקסיס: הכל בידי משרד האוצר, בידי האחראית על הביטוח, בידי רשות המיסים.

אורלי לוי אבקסיס: תעשו את זה מתוך עקרונות של צדק.

רחל עזריה: אני לא רק רוצה לברך את לוחמי האש שראויים לכל הברכות - מאז אסון הכרמל אנחנו רואים שינוי מאוד גדול בהתנהלות - אני רוצה להגיד גם יישר כוח לעיריית חיפה ולרשויות המקומיות.

רחל עזריה: אני מגיעה מעיריית ירושלים, אני יודעת מה היה הנטל כשהיה השלג הגדול.

רחל עזריה: אני יודעת שיש עוד ועוד עבודה.

רחל עזריה: אתם עושים את זה בצורה מאוד מרשימה.

רחל עזריה: אני רוצה לברך את משרד האוצר על ההחלטה לטפל בדברים כמה שיותר מהר.

רחל עזריה: אני חושבת שהעניין הוא לא לטפל רק בשלב הראשוני, חשוב לטפל גם בשלב הארוך.

רחל עזריה: יהיו לנו כמה וכמה פולסים.

רחל עזריה: ההחלטה לראות את האנשים, אחר כך לראות את הבירוקרטיה, היא החלטה קריטית.

רחל עזריה: זאת החלטה של שר האוצר.

רחל עזריה: יש פה לא מעט חברי ועדה שידועים בתפישת העולם הזאת.

רחל עזריה: אני מציעה שנמשיך לאורך זמן לעקוב ולראות.

רחל עזריה: הבנתי שבנטף היו אזורי חיץ.

רחל עזריה: אני אשמח אם נוכל לקבל תשובה לגבי מה שהיה בנטף, כדי שגם נוכל להסיק מסקנות הלאה.

רחל עזריה: בהתחלה הייתה אש שלא הגיעה לנטף בגלל אזורי החיץ.

רחל עזריה: אם יסתבר צריך לעשות אזורי חיץ, אני מציעה שקק"ל יעשו את העבודה הזאת.

רחל עזריה: לא יכול להיות שקק"ל מקבלים כל כך הרבה כסף על האדמות שלנו, של האזרחים, ובסופו של דבר כדי למנוע את האש המדינה צריכה לממן את זה.

רחל עזריה: יכול להיות שצריך להקדיש לזה עוד דיון.

איתן ברושי: זה היה עולה פחות מהנזקים.

<שעיה וינשטוק: איגוד השמאים הקים מוקד חירום.

<שעיה וינשטוק: המוקד ישמח לתת כתף ועזרה לשמאים.

<שעיה וינשטוק: ראיתי שאנשים ממתינים ברחובות לשמאי מס רכוש.

משה גפני: מה אתם יכולים לעזור?

<שעיה וינשטוק: לעזור לאנשים לצאת לשטח.

<משה אשר: לנו יש מאגר של שמאים.

<משה אשר: אני מקווה שכל השמאים שאתה מציין נמצאים בתוך המאגר.

<משה אשר: אנחנו הפעלנו את רוב המאגר.

<משה אשר: אם אנשים לא נרשמו, שייצרו קשר עם אמיר דהן.

באסל גטאס: אדוני היושב-ראש, מהרגע הראשון של השריפה היו שני סוגים של אנשים.

באסל גטאס: היו אנשים - הם ראויים לכל שבח - שעסקו בכיבוי השריפה על ידי סיכון החיים שלהם, והיו אנשים שעסקו בליבוי שריפות עד כדי סיכון חיי אנשים אחרים.

באסל גטאס: זה מה שעשה ביב נתניהו, זה מה שעשו השר ארדן והשרה מירי רגב מהרגע הראשון.

משה גפני: למה עכשיו?

באסל גטאס: זה הנזק האמיתי שנגרם.

באסל גטאס: את הנזק לבתים ואת הנזק לרכוש תמיד אפשר לתקן.

באסל גטאס: הנזק שגרם ביבי נתניהו, תוך ניצול ציני של אסון הטבע הזה בשביל ללבות גזענות וללבות הסתה נגד אזרחי המדינה הערביים ונגד הערבים בכלל, לא יסולא בפז.

באסל גטאס: זה הנזק האמיתי.

באסל גטאס: אני מציע לעשות אזור חיץ בין ביבי נתניהו וממשלתו לשריפות שנקווה שלא יהיו עוד.

משה גפני: תראה את הרשות הפלסטינית, היא שלחה כבאיות.

באסל גטאס: זו אותה מולדת, זה אותו טבע.

באסל גטאס: יקר לנו הטבע יותר מלביבי נתניהו.

באסל גטאס: אנחנו נולדנו בטבע הזה, אנחנו קשורים אליו.

באסל גטאס: אני מציע שנקבל החלטה שתמליץ לשר האוצר - -

משה גפני: שיבחת את שר האוצר?

באסל גטאס: שיבחתי את כל מי שעסק בכיבוי השריפות, בשיקום ובמתן תשובות אמיתיות לאלה שניזוקו.

באסל גטאס: אני בעצמי ביקרתי שם, ביקרתי בבתים.

באסל גטאס: ישבתי עם נשים זקנות שחרב עליהן כל עולמן.

באסל גטאס: אני מציע שהם יתייחסו לכל הנזק הזה כנזק שמס רכוש יכסה.

באסל גטאס: אני לא רוצה להגיד נזק שנגרם כתוצאה מפעולות איבה או ממלחמה.

באסל גטאס: צריך לקבל החלטה שכל נזק כשיר בשביל לקבל מקרן מס רכוש, גם אם נצטרך להכשיר את זה בחקיקה, בתקנות.

ישראל אייכלר: אני רוצה להביע את תדהמתי מזה שאיגוד חברות הביטוח לא נמצאים.

ישראל אייכלר: חברות הביטוח באות לכל אזרח ואומרות לו: אנחנו נהיה לצידך דווקא בשעה כזאת.

ישראל אייכלר: לא יכול להיות שהם לא נמצאים פה, הם לא נותנים תשובות בשעה שהאוצר בא ומסייע לאנשים שנשרף להם הבית.

ישראל אייכלר: לא ייתכן שחברות הביטוח שנמצאות בשטח כל השנה, דווקא בשעה כזאת הן לא נמצאות.

ישראל אייכלר: נדמה לי שהאוצר מפקח על חברות הביטוח.

ישראל אייכלר: חברות הביטוח צריכות לתת תשובה למה הן לא נמצאות.

ישראל אייכלר: הן חייבות להיות שותפות מלאות.

<רועי כהן: ביקשתי להגיע לכאן כדי להגיד תודות לכל לוחמי האש.

<רועי כהן: צריך לזכור שלצד כל הנפגעים יש אנשים שהם עצמאיים, יש עסקים שנפגעו.

<רועי כהן: ניסיון העבר מראה שבגלל גלגלי הבירוקרטיה יש עדיין אנשים מצוק איתן שלא קיבלו את הפיצוי שלהם.

<רועי כהן: עם כל הכבוד לסולידריות, לעטיפה, יש אנשים שאין להם את היכולת לקחת חופש ממקום העבודה ושהמעסיק ישלם להם, הם צריכים את הפרנסה מחר בבוקר.

<רועי כהן: לא ראיתי אף אחד שהתגייס ברגעים אלה כדי לעזור לאותם אנשים עצמאיים ועסקים קטנים שנמצאים שם.

<רועי כהן: אני מבקש שלא יקרה כמו בשנים הקודמות.

<רועי כהן: עד היום, אדוני היושב-ראש, מגיעות אלינו פניות של אנשים מצוק איתן, כולל של חיילי מילואים עצמאיים, שלא קיבלו עדיין את הפיצויים שלהם.

<רועי כהן: עם כל הכבוד והסולידריות, צריך לזכור שיש עוד סקטור במדינה הזאת - חצי מיליון עצמאיים.

<רועי כהן: צריך להזכיר את זה טוב טוב לאוצר, לרשות המיסים ולכולם.

<רועי כהן: יש עצמאיים שקמים בבוקר, לובשים שכפ"ץ כדי להביא את הפרנסה.

<רועי כהן: הם תמיד עומדים בחזית.

משה גפני: חלק גדול מהעצמאיים, היות ואנחנו מעורבים גם בצוק איתן, כן קיבלו את הפיצוי.

משה גפני: זה לא רק אצל עצמאיים.

<משה אשר: כולם קיבלו.

משה גפני: טיפלנו בעניין הזה יחד עם רשות המיסים.

איתן ברושי: אדוני היושב-ראש, גם אני רוצה לשבח.

איתן ברושי: נדמה לי שלא הודגש פה מספיק חלקם של ראשי הרשויות והרשויות המקומיות.

איתן ברושי: נמצא פה אבי רואה, ראש מועצת מטה בנימין.

איתן ברושי: אני בא ממועצה אזורית מטה יהודה, שם יש ממלא מקום.

איתן ברושי: הרשויות זה החיבור בין המקורות לשימושים ובין המשרדים לתושבים.

איתן ברושי: אין שום יכולת למדינה לבצע שום פעולה בלי הצינור של הרשות המקומית.

איתן ברושי: אין אפשרות לממשלה לדבר עם התושב בלי החיבור.

איתן ברושי: חוץ מחוק עידוד השקעות הון, כל החיבורים זה דרך השלטון המקומי.

איתן ברושי: שלטון מקומי חזק זו מדינה חזקה.

משה גפני: העבירו דרך השלטון המקומי.

איתן ברושי: יש שתי נקודות שהעסיקו אותי כשהייתי מנכ"ל משרד ממשלתי במלחמת לבנון השנייה.

איתן ברושי: אחת, יחסי השלטון המקומי עם השלטון המרכזי, איפה העצמאות שלו.

איתן ברושי: הדבר השני, יחסי אגף תקציבים עם משרדי הממשלה, איפה היכולת שלהם.

איתן ברושי: אני מציע לקבל כאן החלטה, כדי שלא יהיו סתם דיונים, לתקצב 100 מיליון שקל לפסי בידוד.

איתן ברושי: האוצר יודע.

איתן ברושי: אינני מבין מדוע לא הגיעו להבנה.

איתן ברושי: קק"ל אומר לא לעשות בזה שימושים רגילים, והאוצר, כמו תמיד, מבקש שיתנו לו לנהל.

איתן ברושי: בפועל לא ביצעו את פסי הבידוד.

איתן ברושי: אני מציע לסכם שאנחנו מחליטים עכשיו, מעבר לכל ויכוח, שמוציאים את הכסף ב-2017,2018, לפני שיהיה אירוע כזה או אחר.

איתן ברושי: חלק מהתשתיות זה גם ניקוז.

איתן ברושי: ראיתי את ההתבטאויות של האוצר.

איתן ברושי: אני קצת נדהמתי.

איתן ברושי: פתאום האוצר מדבר כמו שהוא לא דיבר אף פעם.

איתן ברושי: צריך להיזהר לא לגרום עוגמות נפש.

איתן ברושי: סוף מעשה במחשבה תחילה.

איתן ברושי: את האש היה צריך לכבות עם סירנות, את ההחלטות צריך לקבל בשיקול דעת.

איתן ברושי: צריך להיזהר שלא נפזר אשליות שאי אפשר יהיה לעמוד בהן.

איתן ברושי: תראו, בישראל היה כבר אסון טבע.

איתן ברושי: ב-92, כשהייתי במשרד החקלאות, היה אסון טבע, זו לא המצאה חדשה.

זהבה גלאון: מה היה?

איתן ברושי: היו שיטפונות.

איתן ברושי: הכריזו אז על אסון טבע.

זהבה גלאון: כמה שילמו?

איתן ברושי: שילמו ביד נדיבה.

זהבה גלאון: שילמו ממס רכוש?

איתן ברושי: לא.

איתן ברושי: אם רוצים להשתמש בהגדרה של אסון טבע, לא צריך אין ספור ועדות.

איתן ברושי: אם הממשלה מחליטה שזה אסון טבע, זה אסון טבע.

איתן ברושי: הדרך העיקרית להתגבר על בירוקרטיה זה מקדמות יותר גדולות, עם הידיעה, כמו שראינו בצוק איתן, שחלק צריך להחזיר.

איתן ברושי: היכולת לתת מקדמות יותר גדולות עם ביטחונות צריכה להיות הפתרון ללוח זמנים יותר איטי של שיקול דעת והחלטות.

איתן ברושי: אני מציע שיתנו מקדמות יותר גדולות במקומות שאפשר לתת, כדי לתת לעסק הזה להתחיל להתגלגל.

איתן ברושי: צריך להיזהר שלא לסבך את המדינה ל-100 שנים קדימה, לכן צריך שיקול דעת.

זהבה גלאון: אני קוראת ששר האוצר עומד להודיע ברדיו כמה הצתות היו על רקע לאומני.

זהבה גלאון: אמר עכשיו המנכ"ל שהרוב הן על רקע לאומני.

זהבה גלאון: אני רואה שליברמן אומר שרק 17 מתוך 110 מקרים.

זהבה גלאון: כל אחד נותן נתונים אחרים.

זהבה גלאון: אדוני היושב-ראש, למה שלא תעשה מהלך חקיקתי בנוגע למשמעות של אסון טבע?

זהבה גלאון: למה שלא נכניס את כולם להגדרה של אסון טבע?

משה גפני: אני הולך בכיוון הזה.

<אבי רואה: בישובים דולב, טלמון, חלמיש ונווה צוף קרתה דליקה עם פגיעות ברכוש, לא בנפש.

<אבי רואה: בניגוד למה שחבר הכנסת אמר שהוא מעדיף את הטבע על פני ביבי נתניהו, אנחנו מעדיפים את הנפש על פני הרבה דברים חשובים אחרים.

<אבי רואה: ממשלת ישראל קיימה ישיבה בעיר חיפה עם ראשי רשויות, עם כל נציגי האוצר והפנים.

<אבי רואה: היה דיון עומק.

<אבי רואה: צריכה להיות הכרה מידית בכך שמדובר בפעולת איבה.

<אבי רואה: אצלנו ברור שזאת פעולת איבה.

משה גפני: אנחנו מדברים על כולם.

<אבי רואה: אני מדבר עלינו, אני לא יודע לייצג את כולם.

<אבי רואה: דבר נוסף, בניית מסלול ירוק למשפחות שנשרף בתיהן כליל.

<אבי רואה: אצלנו זה כ-18 משפחות שאין להן איפה להיות, הבתים שלהן נמחקו לגמרי - לא שלד, לא שום דבר.

איתן ברושי: עכשיו צריך היתר בנייה.

<אבי רואה: אני נותן את היתר הבנייה ללא שום בירוקרטיה.

<אבי רואה: צריך להעמיד אתר זמני למשפחות האלו.

<אבי רואה: מכיוון שאצלנו מדובר בישובים קהילתיים, זה חייב להיות בתוך הקהילה.

<אבי רואה: זה לא עמיגור בירושלים, זה לא עמידר בלוד.

אורלי לוי אבקסיס: גם ככה אין דירות פנויות בדיור הציבורי.

<אבי רואה: אני מדבר כרגע עלי ועלינו.

<אבי רואה: צריך לראות ברשות המקומית כמייצגת.

<אבי רואה: אנחנו רואים את עצמנו מייצגים את כל העסק הזה.

<אבי רואה: כבר במוצאי שבת, מכיוון שהאירוע בחלמיש היה בליל שבת, העמדנו לכל משפחה סך של 10 אלפים שקל כדי לקנות בגדים ומצרכים.

<אבי רואה: אנחנו מבקשים שמשרד האוצר וועדת הכספים יראו ברשות המקומית מייצגת, מרכזת.

<אבי רואה: יש לנו הוכחות, כמו שאמר חבר הכנסת איתן ברושי, שאנחנו מסוגלים לייצג את כל הנדרש.

<אבי רואה: לגבי פסי הבידוד, גם בתחום הזה נכנסנו לעבודה.

משה גפני: מתי?

<אבי רואה: אתמול בבוקר.

משה גפני: למה לא קודם?

<אבי רואה: קודם לא יכולנו לעשות אפילו אם רצינו, כי צריך לקבל אישורים מקמ"ד חקלאות.

<אבי רואה: אתה לא יכול לעלות ולעקור עצים.

<אבי רואה: בגלל השריפה הרחקנו את העצים מהבתים וממבני הציבור.

מיכאל מלכיאלי: דיברו פה הרבה על 2,500 שקל בתור עזרה ראשונה לאנשים, שזה דבר מבורך כשלעצמו, אבל מה עם בתי כנסת שנשרפו כליל?

מיכאל מלכיאלי: לא דיברו על הדבר הזה.

מיכאל מלכיאלי: אדוני היושב-ראש, הייתי מציע שתקיים דיון על בתי כנסת ושאר מוסדות ציבור.

מיכאל מלכיאלי: הגבאים מצאו את עצמם עם קהילה אבל בלי בתי כנסת.

מיכאל מלכיאלי: אין להם איפה להתפלל.

מיכאל מלכיאלי: אני מציע שהאוצר יתחייב לתת סכום מסוים כעזרה ראשונה לבתי כנסת שלא פועלים.

מיכאל מלכיאלי: לא דיברו איתם על זה.

משה גפני: אני אבקש שימצאו פתרון לכל מוסדות הציבור.

משה גפני: לא רק בתי כנסת נשרפו, נשרפו גם גני ילדים, בתי ספר.

<משה אשר: הרשות המקומית אחראית על כל מוסדות הציבור למיניהם, היא הבעלים.

<ג'קי ואקים: הרשות המקומית לא אחראית על בתי כנסת.

<ג'קי ואקים: הוא מדבר על בית הכנסת באחוזה.

מיכאל מלכיאלי: שנשרף.

<משה אשר: הוא מדבר על בית כנסת אחד?

<ג'קי ואקים: כן.

משה גפני: חבר הכנסת מלכיאלי, אני מציב בפניך אתגר.

משה גפני: אני מבקש מהשר לשירותי דת שיגיד לנו על כמה בתי כנסת מדובר.

משה גפני: הכמות עושה את המהות.

משה גפני: אם מדובר על משהו בסדר גודל גדול, צריך לחשוב איך פותרים את הבעיה, אבל אם מדובר על פחות, אנחנו נטפל בזה.

משה גפני: לא תהיה אפליה של בתי הכנסת.

מיכאל מלכיאלי: צריך לאמוד את זה.

<גלעד מסטאי: בשבוע האחרון התמודדנו עם מזג אוויר קיצוני.

<גלעד מסטאי: עבדנו יחד עם גורמי הכיבוי.

<גלעד מסטאי: גם לנו מגיעה תודה רבה.

<גלעד מסטאי: קצת שכחו אותנו.

משה גפני: אמרנו שאנחנו מודים לכל מי שעסק בעניין הזה, גם למתנדבים, גם לכוחות הביטחון והכיבוי.

משה גפני: אם אתה לא מרגיש את עצמך כלול בתוך אלה שעסקו בעניין, אני אומר את הקרן הקיימת באופן מפורש.

<גלעד מסטאי: 300 עובדים עבדו נון סטופ עם 20 כבאיות.

משה גפני: אנחנו מודים לכם על כך.

משה גפני: אתם כלולים בתוך הברכות.

<גלעד מסטאי: 11 אלף דונם יער נשרפו.

<גלעד מסטאי: מדובר באסון גדול מאוד.

<גלעד מסטאי: מרביתו של היער נמצא בין תל אביב לירושלים, מרכז הנפש של המדינה.

<גלעד מסטאי: קיבלנו מבול של שריפות מהדרום עד הצפון.

<גלעד מסטאי: דובר פה גם על נושא של קווי חיץ.

<גלעד מסטאי: עשינו ב-200 יישובים קווי חיץ בשנים האחרונות.

<גלעד מסטאי: זה לא פשוט.

<גלעד מסטאי: חלק מהישובים מתנגדים.

<גלעד מסטאי: עמדתו של יו"ר קק"ל בוועדת הפנים והכנסת בעניין של שותפות בקווי חיץ מתוך תקציבי הפרויקטים הלאומיים - בעינה עומדת.

<גלעד מסטאי: אנחנו יכולים להיערך לזה.

<גלעד מסטאי: מאז אסון הכרמל עשינו מבצע ענק מסביב להרבה מאוד ישובים.

משה גפני: בנטף היו קווי חיץ?

<גלעד מסטאי: בנטף היו קווי חיץ מתוך היער החוצה.

<גלעד מסטאי: אני לא כל כך בקי בפרטים בתוך הישוב.

משה גפני: יש לכם תכניות?

<גלעד מסטאי: יש לנו תכניות חדשות.

<גלעד מסטאי: יש תורת ייעור חדשה, היא מתבססת על שיקום טבעי.

<גלעד מסטאי: שיקום טבעי ילווה ממשקים ארוכים של טיפול ביער.

<גלעד מסטאי: זה ייקח הרבה מאוד שנים.

משה גפני: רבותיי, אני חוזר על העובדה הזאת שאנחנו מודים לקדוש ברוך הוא שלא היו נפגעים בנפש.

משה גפני: אנחנו מודים לכל האנשים שעסקו במלאכה – כוחות הביטחון, כיבוי אש, לוחמי האש, המתנדבים הרבים, כל הארגונים שעסקו בנושא של הכיבוי.

משה גפני: אנחנו גם מברכים את שר האוצר ואת משרד האוצר על ההתגייסות המהירה לגבי העניין של לתת הרגשה לאנשים שהם לא לבד.

משה גפני: יש ביניהם כאלה שחרב עליהם עולמם.

משה גפני: צריך לקחת בחשבון שלא נהיה חברה כזאת שמתי שטוב לנו אנחנו ביחד, מתי שרע לקבוצה מסוימת אנחנו כאילו לא נמצאים שם.

משה גפני: גם אני יכול להתלהם, גם אני יכול להגיד הרבה דברים, אבל אני יודע שזה יבוא לכאן, אני יודע שיהיו דיונים.

משה גפני: אנחנו נמצאים בקשר עם רשות המיסים.

משה גפני: החיים הם לא שחור לבן, הם אפור, הם נמצאים בהרבה מאוד פרטים.

משה גפני: אני מקבל את הגישה הזאת שעד סוף השבוע נדע איזו שהיא תמונה.

משה גפני: אני מבקש שתגידו לנו מה תמונת המצב, איזה בעיות נפתרות, איזה בעיות לא נפתרות, על איזה כמות אנחנו מדברים, כולל מוסדות הציבור ובתי הכנסת שחבר הכנסת מיכאל מלכיאלי הזכיר.

משה גפני: אם המצב יהיה שתתגברו על כל הבעיות שיש כלפי כל הקבוצות שנפגעו מהשריפות האלו - הנה מה טוב.

משה גפני: צריך לחשוב בכובד ראש ובאופן מסודר מה קורה באסון לאומי.

זהבה גלאון: אבל זה לא יהיה.

משה גפני: אם יתברר שאין פתרון לקבוצה גדולה, אנחנו נצטרך להתמודד עם העניין הזה בהצעת חוק ממשלתית.

משה גפני: כמו שנכנסתם לנושא הזה באופן מיידי, כך צריך להיכנס גם לנושא הזה.

משה גפני: מדינה מתוקנת לא יכולה להרשות לעצמה מציאות שבה יכול להיות אסון לאומי, כאשר אסון לאומי יכול להיות שריפות כמו שקרה עכשיו, והיא תעמוד חסרת אונים.

משה גפני: לא יכול להיות דבר כזה.

משה גפני: אנחנו נחכה לראות על איזה פרמטר אנחנו מדברים, על איזה סדר גודל מדובר, אם צריך לעשות את זה דחוף, או שאפשר לעשות את זה בכובד ראש.

משה גפני: אני קורא לאיגוד חברות הביטוח.

משה גפני: אני מודה לאריה אברמוביץ, נשיא לשכת סוכני הביטוח.

משה גפני: שלא תהיה טעות, אנחנו נתגייס כולנו כדי לפתור את הבעיות.

משה גפני: איגוד חברות הביטוח לא יעמדו מהצד.

משה גפני: אם הם יעמדו מהצד, יש שכר ועונש.

משה גפני: לא יהיה דבר כזה.

משה גפני: חברה נמדדת בדבר הזה.

אורלי לוי אבקסיס: איזה זכות קיום יש להם לאחר אירועים כאלה, הרי בשביל זה נועד הביטוח.

משה גפני: אנחנו נצטרך להתמודד עם התקרה.

משה גפני: התקרה בעייתית כשמדובר בתכולה מאוד משמעותית שנשרפת.

משה גפני: אני פונה לקרן הקיימת לגבי שבילי האש.

משה גפני: אחרי השריפה בכרמל דובר כאן וגם בוועדת הפנים על כך שיעשו שבילי חיץ.

משה גפני: זה עולה פחות כסף.

משה גפני: זה מונע מהאש להגיע לבתים.

משה גפני: צריך לקחת את זה כפרויקט לאומי.

משה גפני: לקק"ל יש כסף.

משה גפני: יש לכם את האפשרות לעשות את זה.

משה גפני: אני פונה אליכם.

איתן ברושי: גם לאוצר.

איתן ברושי: בדקתי עם דני עטר לפני שעתיים.

איתן ברושי: הוויכוח הוא בין קק"ל לאוצר על השימושים.

איתן ברושי: תן הוראה שזה יבוצע.

משה גפני: אני לא נכנס לוויכוח.

איתן ברושי: תחליט אתה, גפני, כי הם לא מסוגלים להחליט.

משה גפני: יש יכולות לעשות את זה.

משה גפני: האוצר, הממשלה וועדת הכספים עומדים מאחורי העניין.

משה גפני: אם יתברר שיש בעיות, תגידו שאין אפשרות, שאין תקציב.

איתן ברושי: אתה מסכים שדני עטר ידבר איתך?

משה גפני: כן.

משה גפני: יש ממשלה בישראל.

משה גפני: תדעו שעל שולחנה של ועדת הכספים מונחת הצעת חוק ממשלתית שמעבירה מהקק"ל כסף לא קטן לממשלה.

משה גפני: עוד לא נגעתי בזה, זה מונח על השולחן.

משה גפני: מונח על שולחנה של ועדת הכספים סכום של מיליארד וחצי שקל.

משה גפני: הייתי מציע שתהיה חבירה בין ועדת הכספים לקרן הקיימת על-מנת לעשות את המטלה הזאת.

משה גפני: מדובר במטלה לאומית.

משה גפני: יש לכם תקציב לעניין.

משה גפני: אפשר לנהל דיל עם האוצר.

איתן ברושי: תקבע לוח זמנים.

משה גפני: עד סוף השבוע.

משה גפני: לגבי הנושא הזה של תקנות מס רכוש, מה אתם מבקשים?

<איליה כץ: כל שנה אנחנו מפרישים לאותה קרן פיצויים 25% מההכנסות של מס רכישה.

<איליה כץ: אנחנו מבקשים לצמצם את זה מ-25% ל-12.5% בשנים 2017,2018, ולהפריש את הכסף הזה כבר בתקציב 2016.

<איליה כץ: המטרה היא כפולה – גם להגדיל את כמות הכסף שנמצאת בתוך הקרן הזאת - -

משה גפני: אתם מצמצמים ל-12.5%.

<איליה כץ: אנחנו מקדימים את ההפרשה מ-2017,2018 ל-2016.

משה גפני: אני מבקש ללמוד את זה עד ההצבעות שיהיו על חוק ההסדרים.

משה גפני: אז נצביע גם על זה.

משה גפני: אני לא דוחה את זה לשנה הבאה.

<איליה כץ: זה חלק מהצעת התקציב, זה חלק מהמקורות בשביל להיכנס ליעד הגירעון של 2017,2018.

משה גפני: אני רוצה רק שתסביר לי למה ב-2017-2018 זה 12.5%.

משה גפני: למה אתם מפחיתים את זה?

משה גפני: אני רוצה קצת יותר פרטים.

<איליה כץ: אנחנו מגדילים את 2016 מ-0 אחוז ל-25%.

משה גפני: לא העברתי ביקורת, אמרתי שאני רוצה ללמוד את זה.

משה גפני: בלאו הכי מדובר על דבר מאוד קצר של מספר דקות, אז נעשה אותו עם חוק ההסדרים.

משה גפני: אני מבקש שתסבירו לי את זה עד אז.

משה גפני: תודה רבה, הישיבה נעולה.